LV Eiropas Savienības Oficiālais Vēstnesis C 317/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 317/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

TRADITIONAL WELSH CAERPHILLY / TRADITIONAL WELSH CAERFFILI

ES Nr.: PDO-GB-02090 – 16.11.2015

ACVN ( ) AĢIN ( X )

1. Nosaukums vai nosaukumi

Traditional Welsh Caerphilly / Traditional Welsh Caerffili

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Traditional Welsh Caerphilly / Traditional Welsh Caerffili ir Caerphilly tipa cietais siers, ko izgatavo Velsā no Velsas lauku saimniecībās iegūta piena. Sieru var gatavot no pasterizēta piena vai svaigpiena, izmantojot bioloģisku vai nebioloģisku govs pienu. Tas ir vienīgais vietējais Velsas siers.

Pēc formas siers Traditional Welsh Caerphilly / Traditional Welsh Caerffili ir saplacināts, apaļš ritulis ar baltu, blīvu, viendabīgas konsistences masu, kam piemīt savdabīgs krēmīgums. Siera rituļa ārpuse ir gluda un nebojāta, un tā var būt klāta ar nelielu pelējuma kārtu; pirms tirdzniecības sieru tradicionāli pārkaisīja ar smalkiem auzu vai kviešu miltiem. Traditional Welsh Caerphilly / Traditional Welsh Caerffili ir svaigs, nenogatavināts siers ar maigu, viegli izteiktu “citrona” garšu un svaigu, noturīgu pēcgaršu. Nogatavināšanas procesā garša kļūst izteiktāka, tā ir spēcīgāka un pilnīgāka, bet joprojām maiga. Sieram Traditional Welsh Caerphilly / Traditional Welsh Caerffili piemīt svaiga siera aromāts un gluda, zvīņaina, blīvas konsistences masa ar nelielām atsevišķām atšķirībām kā jebkuram ar tradicionālām metodēm pagatavotam produktam. Sieru ražo patērēšanai jaunu – sākot no 10 dienām pēc pagatavošanas, bet to var arī nogatavināt līdz pat sešiem mēnešiem.

Traditional Welsh Caerphilly / Traditional Welsh Caerffili siera sastāvs

Piens: 97,5 %

Sāls: 1–2 %

Himozīna ferments

Pienskābes baktēriju ieraugi: 0,5 %

Tauku saturs sausnā: 45–55 %

Sausnas saturs: vismaz 55 % – jaunākam sieram (10 dienu vecam sieram)

Traditional Welsh Caerphilly / Traditional Welsh Caerffili siers parasti ir apaļš, saplacināts ritulis, kas sver 2–4 kg, tā diametrs ir 20–25 cm, bet rituļa biezums ir 6–12 cm, lai gan šo sieru var pagatavot arī miniatūra izmēra rituļos. Siera forma tiek veidota, manuāli ievietojot siera masu veidnēs. To pārdod neapklātu, t. i., nepārsietu ar siera drānu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Govs piens (bioloģisks vai nebioloģisks, nepasterizēts vai pasterizēts) no piensaimniecībām jebkurā vietā Velsā

Sāls

Himozīna ferments

Siera ieraugs iegūts no tādu baktēriju celmiem kā Lactoccocus lactis subsp. cremoris un Lactoccocus lactis subsp. diocetylactis.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā jāveic šādi ražošanas posmi:

— piena iegūšana no Velsas piensaimniecībām,

— ja nepieciešams, piena pasterizēšana,

— piena pārliešana siera tvertnēs, ierauga kultūras un himozīna fermenta pievienošana, piena koagulācija,

— koagulāta sagriešana recekļa atdalīšanai no sūkalām,

— recekļa un sūkalu plaucēšana,

— sūkalu notecināšana,

— atbilstošas recekļa konsistences veidošana,

— smalcināšana un pildīšana veidnēs,

— presēšana,

— sālīšana (ja sāla pēc sausā paņēmiena, sāls tiek pievienots un iejaukts receklī pirms tā iepildīšanas veidnēs),

— siera uzglabāšana un nogatavināšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Velsas teritorija

5. Saikne ar ģeogrāfisko apgabalu

Produkts Traditional Welsh Caerphilly / Traditional Welsh Caerffili ir iemantojis reputāciju ar to, ka vēsturiski tas ir Velsas vienīgais vietējais siers un tā “maigā citronu garša” ir teiciens, ko atzīst un izmanto starptautiskie siera eksperti, lai raksturotu šo īpašo sieru.

Starp ģeogrāfisko apgabalu un produktu pastāvošā saikne izriet no šādiem diviem galvenajiem faktoriem, kas ietekmē produkta unikālo garšu un raksturīgās īpašības.

1) Siers ražots no Velsas lauku saimniecībās turētu govju piena, kurām izēdināti galvenokārt uz lopbarības pamata iegūti barības līdzekļi.

2) Ražotāju īpašās zināšanas un pamatprasmes Traditional Welsh Caerphilly / Traditional Welsh Caerffili ražošanā. Šīs prasmes, kas tika attīstītas Velsā un ir saistītas ar to kopš 19. gs. sākuma, ir saglabājušās gandrīz pilnīgi bez izmaiņām jau paaudzēm ilgi.

Velsa ar tās zemi tiek uzskatīta par vienu no labākajām zāles audzēšanas vietām pasaulē, un šādas reputācijas pamatā ir noteiktā apgabala augsnes un klimatiskie apstākļi. Velsas zemei piemīt dabisks zālāja zelmeņa veidošanas potenciāls, un galvenais lielā zāles augšanas sezonas ilguma ietekmējošais faktors ir šajā apvidū valdošais jūras klimats. Šī spēja un vēlme audzēt zālaugus veido pamatu Velsas piena un siera ražošanas nozares attīstībai un nozīmei.

Nokrišņu daudzums ir liels, ar labu sadalījumu un minimālu ūdens trūkumu augsnē vasaras periodā, kā arī ar labvēlīgu gaisa temperatūru, ko rada Golfa straumes siltie un mainīgie dienvidrietumu vēji. Piensaimniecībās zāles augšanas sezonas ilgums vidēji var sasniegt 300 dienas (Down et al., 1981), bet iespējamais zāles gada ražas apmērs – vairāk nekā 18 t/dm/ha (Hopkins et al., 1995). Šī ilgā zāles augšanas sezona zemienēs ļauj dabiski ganīt govis līdz pat 10 mēnešiem gadā, bet sezonā, kad zāle neaug, tās tiek galvenokārt barotas ar sienu vai skābsienu, kas ir iegūts no tām pašām ganībām. Tas ļauj no izēdinātās barības iegūt maksimālu daudzumu piena, kā arī palīdz konsekventi ražot viena veida pienu, no kura gatavo Traditional Welsh Caerphilly sieru.

Zinātniski pierādīts, ka ar zāli barotu govju piens salīdzinājumā ar tādu govju pienu, ko baro ar pārstrādātu barību (“Profiling Milk From Grass”Teagasc, Science Foundation Ireland and the Dairy Research Trust), satur vairāk omega-3 taukskābju, vitamīna E, betakarotīna un CLA (veselībai noderīga taukskābe, ko sauc par konjugēto linolēnskābi). Tas veicina Traditional Welsh Caerphilly / Traditional Welsh Caerffili garšas un raksturīgo īpašību veidošanos.

Tā kā tas ir vienīgais vietējais Velsas siers, starp siera gatavošanas vēsturi Velsā un Traditional Welsh Caerphilly / Traditional Welsh Caerffili ražošanas vēsturi jāliek vienādības zīme. 19. gadsimta laikā visā Velsā tika dibinātas piensaimniecības skolas, lai izglītotu siera ražotājus un nodotu tiem vajadzīgās īpašās prasmes un zināšanas. Studentes Mari Jones piezīmes, ko viņa pierakstījusi, 1927. gadā mācoties “ceļojošajā” Piensaimniecības skolā Penkodā (Pencoed), Bridžendā (Bridgend), liecina, ka tradicionālā Caerphilly siera gatavošana bija plaši izplatīta daudzos Dienvidvelsas apgabalos.

Vēlamās produkta Traditional Welsh Caerphilly / Traditional Welsh Caerffili krāsas, konsistences, smaržas un organoleptisko īpašību apraksts pašreizējā specifikācijā ir tāds pats kā šīs Velsas piensaimniecības studentes dokumentācijā. Šīs unikālās Caerphilly siera īpašības tika oficiāli iekļautas NACEPE (Nacionālā krejotavu īpašnieku un piena produktu vairumtirgotāju asociācija) sviesta un siera kategoriju piešķiršanas shēmas pagājušā gadsimta 60. gadu versijā. Šī shēma tika ieviesta 1941. gadā, bet pēc tam tās darbība tika pārtraukta.

Lai gan 19. gadsimta vidū sieru Velsā gatavoja lielākoties (bet ne tikai) Dienvidvelsā, vēsturisku apstākļu dēļ tieši iknedēļas tirgus Kerfilijas (Caerphilly) pilsētā kļuva pazīstams kā kvalitatīva siera tirdzniecības vieta. Par to jāpateicas galvenokārt Edward Lewis kungam, kas ieviesa kvalitātes vērtēšanas jeb kategoriju piešķiršanas sistēmu. Visus sierus, kuru kvalitāti atzina par labu, apzīmogoja ar apaļu oficiālo zīmogu ar vārdiem “Caws Cymru”, “Caws Pur” un “Genuine Caerphilly Cheese”. Spiedoga centrā atradās logotips ar Kerfilijas pili. Caerphilly siera ražošanu aizliedza kara laikā no 1939. līdz 1945. gadam (kad siera normēšanas dēļ bija atļauts ražot tikai sierus ilgstošai uzglabāšanai, piemēram, Čedaras sieru), bet ierobežojumi tika atcelti 1953. gadā, kad Caerphilly siera ražošanu atsāka. 1971. gadā Caerphilly sieru uzņēmumā Castle Dairies pagatavoja, lai atzīmētu Kerfilijas pils 700. gadadienu (Western Mail, 1971. gada 16. janvāra sestdienas izdevums).

Traditional Welsh Caerphilly / Traditional Welsh Caerffili ir unikāls pēc mājamatniecības paņēmieniem gatavots siers, ko ražo visā Velsā. Šo sieru patēriņam piedāvā, kamēr tas vēl ir jauns – sākot no 10 dienām pēc tā pagatavošanas, bet to var arī nogatavināt izteiktākas un pilnīgākas (taču joprojām maigas garšas) iegūšanai. Nogatavināts siers bija būtiska “tukšo” ziemas mēnešu uztura sastāvdaļa, kad nebija pieejamas mūsdienīgas uzglabāšanas metodes. Tas ir nenosiets, ar audeklu nepārklāts siers, ko tradicionāli pārdod pārkaisītu ar kviešu vai auzu miltiem. Tradicionāli izmantoja auzu miltus, jo auzas ir Velsas mitrākajam un aukstākajam klimatam vispiemērotākā labības kultūra.

Siera gatavošana ir gan māksla, gan zinātne, kur vajadzīgas attiecīgas prasmes visā siera gatavošanas procesā. Siera Traditional Welsh Caerphilly / Traditional Welsh Caerffili gatavošanai nepieciešamās prasmes tika attīstītas Velsā un ir saistītas ar to kopš 19. gs. sākuma. Turpmāk ir uzskaitītas konkrētas ar siera Traditional Welsh Caerphilly / Traditional Welsh Caerffili gatavošanu saistītas prasmes, kas nodrošina šā produkta unikālo specifiku:

— recekļa stingruma pārbaude ar roku. Kad receklī parādās gludas plaisas, tas ir gatavs griešanai,

— recekļa sagriešana lielos kubos ar nazi. Salīdzinājumam – Čedaras siera ražošanas gaitā receklis tiek sagriezts rīsa graudiņa izmēra gabalos. Griežot ar nazi, veidojas līdzena griezuma vieta. Siera meistari ir apmācīti sagriezt recekli lielos kubos, kas ir būtiski tauku un mitruma satura saglabāšanai gatavajā produktā un palīdz nodrošināt mitru un mīkstu recekli ar samtainu konsistenci. Siera meistari izmanto prasmes un pieņem lēmumus, un ir apmācīti noteikt pareizo un specifisko konsistenci un “sajust” recekli,

— Traditional Welsh Caerphilly / Traditional Welsh Caerffili plaucēšanas temperatūra ir zemāka nekā citiem cietajiem sieriem, kas arī palīdz saglabāt mitrumu gatavajā produktā. Traditional Welsh Caerphilly augstais mitruma saturs sausnā (vismaz 55 %) veicina siera unikālo īpašību veidošanos.

Visos siera ražošanas posmos skābes rašanās kontrolei siernieki veic skābes līmeņa pārbaudes. Specifiskā skābuma diapazons un siera gatavošanas procesā panāktais mitruma saturs veicina vēlamās siera Traditional Welsh Caerphilly / Traditional Welsh Caerffili konsistences un garšas nodrošināšanu.

Pretēji citiem cietajiem sieriem Traditional Welsh Caerphilly specifiskā skābuma diapazons, augstais mitruma saturs, zemā plaucēšanas temperatūra un nogatavināšanas ilgums veicina šādas “maigas citrona” garšas iegūšanu, un šos faktorus siera ražošanas procesā kontrolē siernieki, izmantojot savas pamatprasmes.

Kad siera meistars (pamatojoties uz apgūtajām prasmēm) nosaka, ka receklis ir sasniedzis pareizo mitro, mīksto un samtaino konsistenci, tas tiek sadalīts valrieksta izmēra gabalos un manuāli iepildīts siera veidnēs. Traditional Welsh Caerphilly / Traditional Welsh Caerffili siera meistari ir apmācīti izmantot zinātību par tradicionālo siera presēšanu nepieciešamā izmēra un formas siera ražošanai. Traditional Welsh Caerphilly / Traditional Welsh Caerffili ir salīdzinoši neliels siers salīdzinājumā, piemēram, ar 20 kg smagu Čedaras sieru. Turpretim moderno komerciālo krejotavu tehnoloģijā bieži ir iekļauta vakuuma, nevis tradicionālā presēšana. Sākotnējais uz Traditional Welsh Caerphilly / Traditional Welsh Caerffili izdarītais vieglais spiediens (1,5 bāri) ļauj saglabāt siera formu, nezaudējot krējumu. Siera Traditional Welsh Caerphilly / Traditional Welsh Caerffili tradicionālās presēšanas prasme ir daļa no Velsā pastāvošo prasmju kopuma, ko nodod no paaudzes paaudzē.

Izgatavo divus Caerphilly siera veidus – Traditional Welsh Caerphilly / Traditional Welsh Caerffili sieru un Caerphilly sieru –, un starp šiem sieriem pastāv turpmāk uzskaitītās būtiskās atšķirības.

1. Noformējums Traditional Welsh Caerphilly / Traditional Welsh Caerffili siers ir apaļš, saplacināts ritulis, kas sver 2–4 kg, tā diametrs ir 20–25 cm, bet rituļa biezums ir 6–12 cm. To pārdod neapklātu, t. i., bez siera drānas. Savukārt Caerphilly sieru izgatavo kā modernu sieru bloka formā, ko viegli fasēt un ko parasti pārdod iesaiņotu plastmasas iepakojumā.

2. Nogatavināšana Sieru Traditional Welsh Caerphilly / Traditional Welsh Caerffili var pārdot pēc 10 dienām vai nogatavināt līdz 6 mēnešiem, un tam var būt neliels pelējuma pārklājums. Caerphilly sieru, ko bloku formā galvenokārt ražo komerciālās krejotavās, pārdod un patērē kā “jaunu” sieru, ko nenogatavina. Šādam “jaunam” sieram nav pelējuma pārklājuma. Nogatavinātam Traditional Welsh Caerphilly / Traditional Welsh Caerffili sieram ir piesātinātāka garša nekā bloka formā ražotajam sieram Caerphilly, kura garša nav tik izteikta.

3. Īpašības Sieram Traditional Welsh Caerphilly / Traditional Welsh Caerffili ir zvīņaina masa. Caerphilly sieram bloka formā ir tendence veidot graudainu, nevis zvīņainu masu. Šie teicieni ir starptautisko siera ekspertu izmantoti atzīti apzīmējumi.

Traditional Welsh Caerphilly / Traditional Welsh Caerffili var arī salīdzināt ar sieru Gorwydd Caerphilly, ko sākotnēji ražoja Velsā, bet vēlāk ražošanu pārcēla uz Somersetu. Tādējādi to neražo ne Velsā, ne no Velsā iegūta piena. Turklāt sieru Gorwydd Caerphilly ražo patēriņam divu mēnešu laikā, izmantojot tikai nepasterizētu pienu un tradicionālo himozīna fermentu.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.uk/government/publications/protected-food-name-traditional-welsh-caerphilly-and-traditional-welsh-caerffili

(1) OV L 343, 14.12.2012., 1. lpp.